Franchise rendszerekbe szerveződő kis üzletek dominálják a lengyel élelmiszer piacot - FranchisePortal.hu
Franchise rendszerekbe szerveződő kis üzletek dominálják a lengyel élelmiszer piacot
A jóslatok dacára a kis, független lengyel kereskedők üzletei túlélték a nagy hipermarketek betörését a kiskereskedelembe, nem mentek csődbe és ez a tendencia várhatóan nem változik - írja a Napi Gazdaság online.
Nem is olyan rég sokan még azt hitték, hogy a 300 négyzetméteresnél kisebb területű kiskereskedelmi boltoknak nincs jövőjük. Lengyelországban azonban ennek épp ellenkezője történt. Az országban jelenleg az élelmiszer-eladások több mint 43 százalékát a kis üzletek viszik el. Utánuk jönnek a diszkontáruházak, amelyek a piac egyharmadát uralják, a sor végére szorultak a szuper- és a hipermarketek.
A 100-300 négyzetméteres üzletek fejlődtek a legjobban, amelyek igyekeznek összefogni, hogy a nagyobb versenytársakkal összemérhető piaci szereplőkké váljanak.
A kis boltok tulajdonosainak közel egyötöde azt tervezi, hogy a következő évben további üzletet nyit, a felük franchise modell alapján oldaná meg ezt. Többségük szerint sikerük kulcsa a közvetlen kapcsolat a vevőikkel, plusz ezekben a boltokban találkozhatnak az egymáshoz közel lakók.